

**Materiál na rokovanie**

**Hospodárskej a sociálnej rady vlády SR**

**dňa 25. 2. 2019**

**k  bodu č. 11)**

**Stanovisko ZMOS**

# návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení neskorších predpisov

**Všeobecne k návrhu:**

Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení neskorších predpisov sa do právneho poriadku Slovenskej republiky preberá smernica  **Európskeho parlamentu a Rady (EÚ) 2017/2398 z 12. decembra 2017,** ktorou sa mení smernica 2004/37/ES **o ochrane pracovníkov pred rizikami z vystavenia účinkom karcinogénov alebo mutagénov pri práci. Cieľom smernice** je zlepšiť ochranu zdravia zamestnancov pri práci. Sprísňujú sa maximálne hodnoty expozície karcinogénnym a mutagénnym faktorom pri práci a rozširuje zoznam karcinogénov a mutagénov, u ktorých sú tieto hodnoty stanovené.

Do návrhu nariadenia vlády sa zo smernice transponujú maximálne hodnoty expozície pri práci pre 14 **karcinogénov a mutagénov, tieto boli** odvodené z najnovších dostupných vedeckých údajov s ohľadom na ochranu zdravia pri práci a odporúčaných kritérií a metód. Stanovujú sa technické smerné hodnoty **karcinogénov a mutagénov** podľa kategórie 1A a 1B v pracovnom ovzduší, pre ktoré nemôžu byť stanovené najvyššie prípustné expozičné limity ako je to u iných chemických faktorov z dôvodu, že v prípade väčšiny karcinogénov **a mutagénov** nie je v súčasnosti vedecky možné určiť úroveň, pod ktorou by expozícia neviedla k nepriaznivým následkom na zdravie. Stanovením technickej smernej hodnoty sa reziduálne riziká neodstránia úplne, ale prispeje sa k výraznému zníženiu rizika vyplývajúceho z expozície **karcinogénom a mutagénom.** Do návrhu nariadenia vlády sa dopĺňajú technické smerné hodnoty pre tri karcinogény **a mutagény** v pracovnom ovzduší, ktoré doteraz neboli súčasťou legislatívy Slovenskej republiky  - ide o brómetylén, 1,2-epoxypropán, ohňovzdorné keramické vlákna. Pre jedenásť ďalších karcinogénov a mutagénov, ktorých maximálne hodnoty expozície sú súčasťou smernice sú už v súčasnosti uvedené ako technické smerné hodnoty v prílohe č. 2 nariadenia vlády Slovenskej republiky č. 356/2006 Z. z.

**Pripomienky k návrhu**:

ZMOS neuplatňuje k predloženému návrhu nariadenia žiadne pripomienky

**Záver:**

ZMOS navrhuje, aby HSR SR odporučila návrh nariadenia na ďalšie legislatívne konanie.

**Michal Sýkora**

**predseda ZMOS**